Jhesus Maria. Mynen denst. Wettet meister Pauel, gud frunth, dat jck yu grott dancke vor yue j tonne botter vnd vor alle gut, dat gy by mynem knecht gedan hebben. Jtem so hade yck yu gerne j last solt effte ij gesant hebbenn als yu Yorgenn Kurgenn wol seggen wart. Jtem so sende jck [yuer] werdycheyt wan iiij tonen solt yn yue kokenn vnd j sack hoppenn, wecht j schyppunt vnd v lyspunt; dar dot gut molt vnd vatter to, dar ward gy wol guth ber van brugen latten; dat lattet juer leue nicht vorsmaden vnd dryncket myne schalle. Jtem so sande gy my sedelken, dat jck ju abbeteke senden solde. So ffele als gy dar jn geschreffenn hebbe et wolde stan wol xij [mark]; jtem dat ander seddelken, dat Clement hadde, wolde standen hebben xi[½] mark, dat ducht my to dure synn. So sende jck ju myt Jurgenn Churgen vor iiij mark xij leye, vnd Clement hefft vor iij mark vnd hefft dar schryff by; Yorgenn Kurgenn vart jue alle beschett segenn; ock send jck juer leue j pruschenn tuarch vnd j peperkocke vnd iij messe[r] jn ener schede, dar gy denn tuarch med snydenn, vnd j tone honych, steyt viij march; Jurgenn was dar by. Jtem ock send jck ju ij stro halanch bykynch; dot wol vnd sendet des heren byschoppes genad ock wat dar wan Yurgenn Kurgen warth dat e regerenn. Leue meyster Pawel, al wat jck wmme juen wyllen don kan, wyl jck alle tyt gerne donn. Jtem gy schryffen my vmme de rekenschapp, schreff jk ju dach to jare, don gy my dat brune lakenn weder sandenn, dat myne soma was, de jck ju gesant hadde, was iii[½](c) mark vnd xxx mark iiij sc., vnd jue soma was ii[½](c) vnd xxxj mark iiij sc., dar to dat brune lakenn, dat gy my wedersanden, xl[½] mark quam vp jue soma. So js jue soma iij(c) mark vnd xxi[½] mark iiij sc. Dar vp entfynck jck vt Schalm iiij tonen botter, de tone vij mark vnd woch iiij tonen, vnd j lyspunt, js xxviij mark x sc. vnd ij tonen lasz vor xij mark. So gaff jck deme shyppern to fracht iij sc. j sc. sysse. So js de soma – – mark x sc. xj(c) – – – So sy gy mij xxi[½] mark vnd nw vor abeteke iiij mark vnd vor ene tone honych viij mark, so sy gy my xxxii[½] mark ale wege to guder rekennschopp. Hyr med ffelle gwder nacht. Got sparet ju so lange gesunt bet. De muschatte vecht en punt. Geschreffenn to Danscke den vp vnser leffen fruuen hemelfart affe jnt jar mv(c) vnd xj. Hans Connerth. (På baksidan af brefvet:) Jtem, her mester Pauel, gode frunth, de iij last solt, de jck vp genne tyt schepede vnd ene pipe bastert vnd ene botte romenyge, dat horde jo my to vnd sand it an Mychel Molner. Were he nycht torsted, so solde ju leue so wol donn vnd entfangen it vnd vorkoppenn jt to mynem bestenn. Jck was Mychel Molner nycht i d. schuldych; he was my vp de tyt wol lxxv mark schuldych vnd noch my schuldych is vnd mer; dar vmme, leue meyster Pawel, jue leue wet dat sulwen wol were it gebleffenn. Jck hade denn schadenn gehath. Adress: Dem wyrdygenn herenn her meister Paul Skel to Abow sal dusse breff myt fruntschaff geschreuenn.